**BASES I CONVOCATÒRIA REGULADORES DEL REPTE URBÀ “OPTIMITZACIÓ DE LA DISTRIBUCIÓ HORECA A LA CIUTAT DE BARCELONA”**

**1.** OBJECTE

L’objecte d'aquestes bases és regular el procediment per a la concessió del premi al repte urbà “**Optimització de la distribució HORECA a la ciutat de Barcelona**” en règim de concurrència competitiva i d’acord amb el Conveni de col·laboració formalitzat entre l’Ajuntament de Barcelona, la Fira Internacional de Barcelona (en endavant, Fira de Barcelona) i la Fundació ***Barcelona Institute of Technology for the Habitat*** (en endavant, BIT Habitat) per a l’impuls del **BARCELONA INNOVA LAB MOBILITY**.

**L'Ajuntament de Barcelona** lidera iniciatives innovadores per millorar la mobilitat a la ciutat, i ha posicionat la ciutat com un *pool* referent d’innovació a Europa. Amb un enfocament clar en la innovació, implementa solucions tecnològiques per optimitzar la mobilitat i fomentar la sostenibilitat. A través d'investigació i desenvolupament, la ciutat busca crear un sistema de mobilitat eficient i modern adaptat als reptes actuals.

**BIT HABITAT** és la entitat de l’Ajuntament de Barcelona que impulsa la innovació urbana a la ciutat i gestiona el Centre d’Innovació Urbana Ca l’Alier, incloent els espais i infraestructura de l’equipament i ha posat en marxa el Barcelona Innova Lab, un servei que facilita i acompanya a empreses, entitats i organitzacions que estiguin interessades a dur a terme activitats de testatge en condicions reals i al Centre d’Innovació Urbana de Barcelona, espai públic de solucions innovadores d’interès públic per a la ciutat.

**Fira de Barcelona** impulsa el Saló **TOMORROW MOBILITY**, que dins de l´àmbit de SMART CITY,  està destinat a donar a conèixer els avenços més importats a nivell mundial en l’àmbit de la mobilitat sostenible, actuant com a palanca estratègica per a donar a conèixer i escalar internacionalment les iniciatives en aquest àmbit, i complementàriament posant a disposició dels diferents actors de la mobilitat sostenible un espai físic permanent d’innovació obert a les empreses del sector.

El BARCELONA INNOVA LAB MOBILITY té per objecte la promoció de la innovació i la transferència de coneixement entre les parts que l’integren, a través dels mecanismes identificats en el Conveni de col·laboració, i a través del desenvolupament d’iniciatives entre les que es troben els “**Reptes urbans**”, entesos com una manera d’enfocar la resolució de problemàtiques i necessitats complexes i específiques que requereixen solucions innovadores i que criden a l’ecosistema innovador a aportar les seves propostes sense limitació en les formes i sense exigir solucions específiques.

Els reptes urbans són una invitació a la creativitat que, a la seva vegada, busquen potenciar ecosistemes empresarials utilitzant la innovació i la transferència de coneixement com a palanca, essent un element estratègic necessari per reforçar l’economia, generar ocupació de qualitat i atraure i retenir talent. Aquest impuls ha de tenir una clara vocació de permanència, desenvolupant-se de manera sostinguda en el temps per a que les empreses i entitats que treballin la innovació s’implantin i consolidin la seva presència a la ciutat de Barcelona, a l’àrea metropolitana i al territori de Catalunya.

El llançament d’aquest repte urbà compta amb Fundació Barcelona Mobile World Capital Foundation (en endavant, “Mobile World Capital Barcelona” o “MWCapital”, indistintament) com a col·laborador. **Mobile World Capital Barcelona** és una fundació público-privada que impulsa el desenvolupament digital de la societat per construir un futur més inclusiu, equitatiu i sostenible a través de l’ús humanista de la tecnologia. MWCapital contribueix a posicionar Barcelona com a referent global en l’àmbit digital i mitjançant la promoció d’iniciatives en l’àmbit de la transferència tecnològica, el foment del talent digital, el desenvolupament de projectes tecnològics innovadors amb impacte social i la generació de coneixement.

**2. CONTEXT**

Barcelona és i vol ser pionera en l’adopció de noves solucions i tecnologies que millorin la vida de les persones que l’habiten.

La tecnologia, per la seva pròpia naturalesa, evoluciona molt més ràpidament que la capacitat de crear el marc regulador adient per facilitar que els governs l’adoptin, i les condicions per tal que la innovació conseqüent tingui un impacte positiu sobre la qualitat de vida de les persones.

Les administracions, en aquest sentit, tenen la responsabilitat de preveure i anticipar els canvis, per garantir que les innovacions tecnològiques tinguin un interès públic, beneficiïn a tota la ciutadania i segueixin estàndards ètics i de sostenibilitat, tant en el seu desenvolupament com en el seu ús.

Per una banda, doncs, les administracions han de ser capaces d’adoptar i adaptar les innovacions tecnològiques per tal que siguin com més obertes, accessibles i democràtiques millor, i que es puguin convertir en un vehicle d’impuls de la mateixa innovació. Per altra, les innovacions urbanes necessiten la ciutat com a espai d’experimentació per validar la seva utilitat, funcionament i generació de valor públic, abans de ser escalades a productes o serveis implementables i comercialitzables. És d’interès de l’espai urbà (físic, social i polític) oferir-se com a espai de testatge per comprovar si les solucions plantejades són d’interès i utilitat per a la ciutat abans d’escalar-les.

La Distribució Urbana de Mercaderies (DUM, d’ara endavant) és una activitat bàsica pel funcionament de la vida i l’economia urbana, que es relaciona directament amb l’activitat comercial de la ciutat i la competitivitat econòmica de Barcelona.

Tot i ser una activitat imprescindible, l’operativa de la DUM, genera externalitats que poden provocar friccions amb la resta d’activitats presents a la ciutat, sobretot pel que fa a l’ocupació de l’espai públic però també en altres aspectes com la contaminació (tant acústica com ambiental) o la sinistralitat.

La diagnosi realitzada sobre la DUM a la ciutat de Barcelona estima que la DUM contribueix en un 17% a la mobilitat a la ciutat. Aquesta mobilitat es tradueix en externalitats en forma d’emissions en gasos contaminants (31% PMO10 i 34% NOx), ocupació de l’espai públic, soroll, indisciplina d’estacionament i sinistres de trànsit.

En paral·lel, la ciutat treballa per disposar d’espais de passeig i estada més amables pel ciutadà, i per la pacificació progressiva d’espais. Molts establiments HORECA estan situats en aquests espais, i la transformació urbana propicia noves implantacions i reforça l’activitat econòmica local.

Cerquem una nova manera d’organitzar el flux de mercaderies en aquests espais que en minimitzi les externalitats. L’objectiu és trobar una manera de fer la distribució que impliqui reduir el trànsit i la ocupació de l’espai públic lligat a la distribució de mercaderies, agrupant les mercaderies i fomentant la col·laboració entre empreses i distribuïdores per assolir els objectius plantejats.

**3. FINALITAT**

La finalitat d’aquest repte és fomentar projectes d’innovació urbana que cerquin i impulsin noves formes de optimitzar la distribució HORECA a la ciutat de Barcelona, en què, mitjançant la investigació, el coneixement i la innovació, es potenciïn o desenvolupin productes o serveis que puguin tenir un impacte significatiu en la forma d’abordar aquesta problemàtica d’una manera innovadora.

**4. CARACTERÍSTIQUES DEL REPTE URBÀ OBJECTE DE CONVOCATÒRIA**

**4.1. El repte urbà per a la Optimització de la distribució HORECA a la ciutat de Barcelona**

Aquesta convocatòria es configura com un repte urbà per a la Optimització de la distribució HORECA a la ciutat de Barcelona

Es busquen solucions innovadores amb:

* **Component innovador i diferencial**: que utilitzi metodologies i recursos innovadors pel que fa al planejament i l’execució.
* **Alt impacte**: Amb impacte demostrable en l’optimització de la distribució HORECA i retorn quantificable i perdurables en el temps.
* **Executables a curt termini:** Durada màxima de 18 mesos entre implementació i monitoratge.
* **Replicable i escalable:** Amb potencial d’implantar-se en el futur adaptant-se a al context.

En aquest sentit, les solucions proposades hauran d’incloure les següents fases:

1. La fase de desenvolupament de la solució, incloent-hi les activitats de recerca o investigació que s’escaiguin.
2. La fase de pilot / prototipatge en un entorn real, pel qual les solucions aportades hauran d’assolir un TRL superior a 7.
3. La fase de monitorització de resultats per tal d’avaluar la consecució real d’impactes quantificables.

Les solucions proposades han d’assolir un **TRL[[1]](#footnote-2) alt** (entre 7 i 9) per tal de poder ser implementades en entorns reals i amb caràcter de pilot. Les solucions doncs s’han de poder monitorar, avaluar i optimitzar en la fase d’experimentació en la ciutat, demostrant l’assoliment dels impactes en el temps i en la delimitació espacial definida pel participat.

Si bé les solucions finals han de tenir un TRL alt, el procés de desenvolupament de les propostes pot incloure fases de recerca, anàlisi, experimentació en laboratori i prototipatge, corresponents a TRL inferiors a 7.

Concretament, s’esperen solucions tecnològiques que comportin canvis de comportament en els patrons d’ús de la DUM HORECA, el trànsit i la ocupació de l’espai públic que es deriva de la seva activitat, així com la modificació de la consolidació de la càrrega, cercant la col·laboració empresarial per optimitzar les rutes. En aquest sentit, la solució ha de ser capaç d’intervenir sobre el comportament de les persones que intervenen en la distribució HORECA actualment i en el futur, per tal que les noves tecnologies incorporades no esdevinguin una barrera a l’ús del mateix, sinó un incentiu.

En aquest sentit, també s’espera poder tractar i gestionar les dades relatives al pilot que permetran proposar maneres per tal d’optimitzar les entregues de mercaderies del segment HORECA.

**4.2. Àmbits d’actuació.**

S’estableixen quatre àmbits on de forma individual o integral han d’implementar-se les propostes:

1. Organització de la distribució de les mercaderies
2. Mutualització de les entregues
3. Horaris d’entrega
4. Canvi modal

La solució ha de definir l’espai de desplegament del pilot, tenint en compte el lloc, infraestructura i/o vehicles a vehicles a disposició per a poder implementar la prova pilot, testejar la solució i monitoritzar els seus impactes..

**El Comitè de Selecció** descrit al punt 6, es reserva el dret de proposar una alternativa de context que compleixi amb les característiques definides per la proposta com espai de testeig.

**4.3. Públic al qual s’adreça la solució del repte**. La solució s’ha d’adreçar al sector HORECA, amb el qual s’implementarà la solució, per tal de beneficiar directament a la ciutadania i al propi sector. La proposta ha de justificar de quina manera es donarà resposta al públic objectiu.

**4.4.** **Temps.** La solució ha de definir els temps d’execució i monitoratge. La durada màxima dels projecte ha de ser 18 mesos, del quals, la fase de pilot amb monitoratge ha de ser de mínim 6 mesos. La fase de pilot ha de permetre l’avaluació dels resultats i validació de la solució. En aquesta fase, es pot intervenir i optimitzar la solució en funció de la resposta que està tenint. Es pot demanar una extensió degudament justificada i en cap cas suposa un increment de pressupost.

La memòria justificativa amb els resultats qualitatius i quantitatius del pilot s’ha de lliurar no més tard de tres (3) mesos a partir de la finalització del pilot.

**4.5. Els Impactes.**

S’entén com impacte els canvis duradors o significatius provocats per una acció o una combinació d’accions. En el context d’aquesta convocatòria, s’entendran com impactes tots aquells canvis que contribueixin a optimitzar la distribució HORECA a la ciutat de Barcelona.

Els impactes esperats s’han de derivar de manera inequívoca de l’explotació dels resultats del projecte proposat.

* Es valoraran, en particular, els impactes perdurables en el temps i, per tant, no

limitats a beneficis puntuals.

* Les propostes presentades hauran de justificar de manera plausible i raonada els impactes potencials que s’estimi que es poden derivar de l’execució del seu projecte.
* Els impactes de cada projecte hauran de poder ser verificats quantitativament i qualitativament durant i a l’acabament de l’execució del projecte. La proposta haurà de definir els indicadors de verificació adients, que hauran d’incloure les dades de contrast i els impactes objectius que es volen aconseguir i mesurar.
* S’ha d’especificar els valors mínims a assolir de cadascun dels indicadors de verificació d’impacte proposats. Aquests indicadors s’han de poder mesurar en valors absoluts (unitats), relatius (percentatges) o incrementals (creixement o disminució en el temps) i han d’estar acotats en el temps i segregats per sexe, quan s’escaigui.
* Aquelles propostes que no identifiquin de forma clara i concreta els valors mínims a assolir a la finalització de projecte, podran ser descartades en la revisió d’elegibilitat de propostes.

**5. DOTACIÓ PRESSUPOSTÀRIA**

El repte té una dotació màxima de 100.000 €. El projecte guanyador rebrà fins al 80% del cost total de la seva proposta, amb un límit de 100.000 € i un mínim de 40.000 €. Els projectes han de tenir un pressupost mínim de 50.000 €, sense límit màxim.

**6. CONVOCATÒRIA**

**6.1. Requisits exigibles als participants**

Poden participar en aquesta convocatòria les persones jurídiques, que puguin desenvolupar una proposta de projecte que respongui a les necessitats i/o reptes plantejats, d’acord amb els requisits que s’estableixin a la convocatòria. Entre d’altres, i sense que tingui caràcter limitador, poden participar-hi associacions, fundacions, microempreses i petites empreses, cooperatives, empresaris o empresàries individuals, universitats, centres de recerca i centres tecnològics.

Poden també participar-hi també l’agrupació de persones jurídiques que, sense tenir personalitat jurídica, puguin desenvolupar una proposta de projecte que respongui a les necessitats i/o reptes plantejats, d’acord amb els requisits que s’estableixin a la convocatòria.

Les entitats i persones agrupades hauran de complir, cadascuna d’elles de manera individual, totes les obligacions i els requisits que preveu aquesta convocatòria per ser beneficiàries dels premis i hauran de nomenar un representant de l’agrupació per al compliment que, com a beneficiari, correspongui a l’agrupació.

Els requisits exigibles a les persones jurídiques beneficiàries, individuals o agrupades, i que s'han d'acreditar degudament, són els següents:

* Estar legalment constituïdes.
* Tenir accés a Internet i/o a mitjans electrònics, així com una adreça de correu electrònic i un número de telèfon de contacte vàlids que s'utilitzaran per realitzar notificacions i comunicacions de la convocatòria concreta.
* Trobar-se al corrent de les obligacions tributàries i fiscals amb l'Agència Estatal d'Administració Tributària, així com també amb la Seguretat Social. Els deutes que estiguin ajornats es considera que compleixen el requisit d'estar al corrent de les obligacions.
* Pel cas d’empreses o entitats no espanyoles, aquestes hauran d’acreditar que es troben legalment constituïdes i al corrent del compliment de les seves obligacions mitjançant certificacions emeses d’acord amb la seva legislació nacional.
* No incórrer en falses declaracions en facilitar la informació exigida per poder participar en la convocatòria.

En el supòsit que es tracti d’una agrupació de persones jurídiques, s’hauran de complir i acreditar les condicions següents:

* Caldrà nomenar una persona representant o apoderada única de l’agrupació per al compliment d’obligacions que, com a entitat beneficiària, correspongui a cadascun dels membres de l’agrupació.
* No es permet la modificació de la composició de l’agrupació. El canvi de representant de l’agrupació o la redistribució de les obligacions i compromisos d’execució del projecte assumits inicialment per cada membre de l’agrupació requerirà l’autorització prèvia de Fira de Barcelona
* L’entitat o persona designada exercirà la interlocució i representació de l’agrupació durant tota la vida del premi davant de Fira de Barcelona i serà la que presentarà el projecte i tota la documentació exigida, rebrà els pagaments i distribuirà a la resta d’entitats o persones la part corresponent, alhora que coordinarà les diferents intervencions de les diferents entitats i persones agrupades.
* Les entitats sòcies hauran de participar en la definició i execució del projecte de manera conjunta. En conseqüència, totes les entitats sòcies tindran la condició de beneficiàries.

L’agrupació, però, haurà de designar una organització principal que actuarà com a representant única davant de Fira de Barcelona

* Els compromisos d’execució assumits per cadascuna de les entitats sòcies s’haurà de fer constar en el model d’acord d’agrupació facilitat per Fira de Barcelona
* L’import del premi que s’aplicarà a cadascuna de les entitats s’haurà de fer constar expressament en la proposta del pressupost del projecte.
* L’entitat o persona designada com a representant de l’agrupació serà plenament responsable del projecte davant de Fira de Barcelona respecte al compliment de les obligacions establertes en aquesta convocatòria, sense perjudici de la responsabilitat de les altres persones o entitats sòcies de l’agrupació.
* Les persones o entitats que integren l’agrupació seran responsables solidàriament del compliment de totes les obligacions que es derivin de l’atorgament del present premi.

**6.2. Procés d’avaluació de les propostes**

* La convocatòria d’aquest repte s’articularà en **dues fases de valoració**.
* Fase 1: Preselecció de propostes
* Fase 2: Selecció de propostes
* El total de projectes preseleccionats a la *Fase 1: Preselecció de propostes* no podrà ser superior a 10 projectes, tenint en compte els criteris de l’apartat 8.
* El total de projectes seleccionats a la *Fase 2: Selecció de propostes* no podrà superar, en la suma de la quantitat màxima subvencionable, l’import de 100.000,00 euros.
* Per a participar en la *Fase 1: Preselecció de propostes,* els participants han de presentar la seva proposta mitjançant el seu enviament al correu electrònic [**bilm@firabarcelona.com**](mailto:bilm@firabarcelona.com).

El termini de presentació de les propostes en la Fase 1: Preselecció de propostes s’obrirà a partir de l’endemà de la seva publicació a la web del <https://www.tomorrowmobility.com> i s’acabarà el dilluns 30 de juny de 2025 a les 20.00h CET.

En el cas de presentar més d’una proposta relativa a un mateix projecte o superar el límit màxim del nombre de projectes admissibles en la present convocatòria, només es tindrà en compte l’última proposta correctament rebuda d’acord amb el que preveu el paràgraf anterior.

Quan s’hagi acabat el termini de presentació de les propostes en la Fase 1, s’obrirà un període d’anàlisi i avaluació de la documentació rebuda que determinarà les propostes que es poden presentar a la Fase 2.

* La llista dels participants seleccionats per a la presentació de la proposta ampliada a la *Fase 2: Selecció de propostes* es publicarà al web <https://www.tomorrowmobility.com> el dimecres 23 de juliol de 2025 i es contactarà als preseleccionats via correu electrònic.
* En la *Fase 2: Selecció de propostes*, els participants que hagin estat preseleccionats per a la segona fase, hauran de presentar, mitjançant el seu enviament al correu electrònic [bilm@firabarcelona.com](mailto:bilm@firabarcelona.com) una proposta més detallada i ampliada del projecte, així com la documentació relacionada al punt 6.3 d’aquest document, amb data límit el dojous 18 de setembre de 2025 a les 12.00h CET.
* El Comitè de Selecció es reserva el dret a convocar una sessió online de Q&A per a l’exposició i defensa dels 10 projectes preseleccionats. En cas que es convoqués la sessió, s’informaria prèviament mitjançant correu electrònic. L’acta resultant de la sessió s’incorporà en els acords que tindrà el/s projecte/s guanyador/s amb la convocatòria.
* La llista dels projectes guanyadors de la *Fase 2: Selecció de propostes* es publicarà a la pàgina web <https://www.tomorrowmobility.com> el divendres 10 d’octubre de 2025 i es contactarà als guanyadors via correu electrònic.
* També es podran dirigir a aquesta adreça les consultes que es formulin respecte de les presents Bases, en horari de dilluns a divendres i fins el dilluns 30 de juny de 2025 a les 20.00h CET, mitjançant correu electrònic: [bilm@firabarcelona.com](mailto:bilm@firabarcelona.com).
* Fira de Barcelona es reserva el dret d’ampliar els terminis indicats, en cas de que així sigui considerat.

**6.3. Documentació tècnica i administrativa**

* La proposta s’ha de presentar a través de l’enviament al correu electrònic [bilm@firabarcelona.com](mailto:bilm@firabarcelona.com) adjuntant la documentació requerida i seguint les indicacions establertes. La documentació pot ser presentada en català, castellà o anglès.

Fira de Barcelona posarà a disposició dels participants la documentació i informació necessària per participar a les dues fases:

* + Fase 1. Preselecció de propostes
  + Fase 2. Selecció de propostes

En cadascuna de les fases es relacionarà tota la documentació tècnica i administrativa que cal entregar, a més de les plantilles per a la documentació tècnica.

* Fase 1: Preselecció de propostes.

1. **Sol·licitud de participació.** Document que fa referència a l’**Annex I** i conté dades de contacte del/s sol·licitant/s, dades bàsiques del projecte i declaració responsable de la persona o del representant de l’entitat o agrupació sol·licitant. En el cas de les agrupacions, la declaració la presentarà la persona o entitat designada, en nom de tots els seus membres, com a representant de l’agrupació.
2. **Proposta executiva simplificada de Fase 1. Memòria tècnica del projecte d’un màxim de 4 pàgines.** Document (**Annex III**) que contingui les dades bàsiques del projecte i que aportin una idea general del projecte i el seu desenvolupament. Cal incloure també tres blocs de resposta sobre l’excel·lència, l’impacte i la implementació del projecte, donant resposta al que s’indica al punt 8 del document.
3. En cas d’agrupació de les persones jurídiques i/o físiques, caldrà aportar l’**acord de col·laboració per a una agrupació de persones físiques i/o jurídiques sense personalitat jurídica**, signada per tots els seus membres, d’acord amb el model facilitat a l’**Annex II**.

* Fase 2: Selecció de propostes.

Les propostes seleccionades per a la Fase 2: Selecció de propostes hauran de completar la seva proposta adjuntant una proposta executiva més detallada.

1. **Proposta executiva ampliada del projecte**. Memòria del projecte que inclogui la informació següent (màxim 25 pàgines), i contingui com a mínim els següents aspectes, seguint l’**Annex IV**:
   * 1. EXCEL·LÈNCIA DEL PROJECTE: resum executiu, excel·lència del projecte, objectius i resultats esperats, concepte i metodologia, enfocament transversal, alineament amb els reptes, component innovador, solució tècnica proposada, maduresa i viabilitat tecnològica, aspectes addicionals d’inclusió social i equitat de gènere.
     2. IMPACTE DEL PROJECTE: impactes potencials, altres impactes, explotació de resultats, pla de comunicació i difusió.
     3. IMPLEMENTACIÓ DEL PROJECTE: pla de treball (especificant la fase pilot i de prototipatge i la fase de monitoratge de resultats, entre d’altres), activitats previstes, pressupost, gestió del projecte, rèplica i escalabilitat, aportació de persones que duran a terme la proposta, ús de metodologies obertes. Necessitats per al testatge de solucions: Focus group, Espai públic, i Actius urbans.
2. **Memòria econòmica del projecte. Previsió del pressupost del projecte.**

Aquest document incorpora la previsió del pressupost del projecte i el desglossament del projecte entre despeses de personal, costos directes, contractacions externes, costos indirectes i inversions, tal i com s’indica a l’**Annex V**. A la Fase 2 no es podrà modificar l’import total sol·licitat.

* + Si en el moment de la presentació de la sol·licitud no s’ha aportat algun dels documents exigits en la convocatòria, es podran presentar fins que acabi el període de presentació de sol·licituds.
  + No es tindrà en compte cap documentació lliurada que no vagi acompanyada de la sol·licitud corresponent, llevat que sigui per adjuntar a un procediment ja iniciat que s’haurà d’identificar clarament.
  + La sol·licitud de participació a la convocatòria haurà d’incloure, en tot cas, la següent documentació i/o informació:
* Declaració responsable de la persona que presenta la proposta indicant: nom i cognoms, adreça, NIF, telèfon i correu electrònic.
* Declaració responsable de trobar-se al corrent de les seves obligacions tributàries i amb la Seguretat Social, o les que corresponguin d’acord amb la seva legislació nacional en cas d’empreses o entitats no espanyoles.

**7. COMITÉ DE SELECCIÓ**

El Comitè de Selecció tindrà la següent composició:

* Un/a representant del Direcció de Serveis de Mobilitat de l’Ajuntament de Barcelona,
* Un/a representant de la Dirección General de Tráfico (DGT),
* Un/a representant de la Fundació Bit Habitat,
* Un/a representant de Fira Internacional de Barcelona i,
* Un/a representant de Mobile World Capital Barcelona.

Els acords s’adoptaran pel vot favorable de la majoria simple dels seus membres.

En cas que sigui necessari, es podrà crear un grup de treball que assessorarà el Comitè de Selecció, i que estarà format per persones expertes avaluadores independents designades pel propi Comitè de Selecció.

El Comitè de Selecció tindrà les competències següents:

* Avaluar les propostes en les diferents fases i decidir sobre l’admissió d’aquestes propostes.
* Emetre el veredicte respecte a les propostes finalistes.
* Resoldre qualsevol dubte o incidència que pugui sorgir en relació amb el procés d’avaluació.

Els membres del Comitè de Selecció actuaran amb imparcialitat i objectivitat en tot el procés d’avaluació. Per garantir la transparència i evitar qualsevol conflicte d’interès, qualsevol membre del comitè que tingui una relació directa o indirecta amb alguna de les entitats participants (ja sigui per vincles laborals, comercials o personals) haurà d’abstenir-se de participar en la valoració d’aquella proposta i fer-ho constar expressament abans de l’inici de la deliberació.

**8. CRITERIS DE VALORACIÓ**

**FASE 1: Preselecció de propostes**

La valoració de cada proposta de la Fase 1 s’efectuarà segons els criteris d’avaluació següents:

|  |  |  |
| --- | --- | --- |
| **Criteri 1. Excel·lència del projecte** | Valor\* |  |
| Rellevància tant de la solució com de la metodologia proposada i dels pilots/demostradors associats.  Contribució dels objectius i resultats del projecte al/s repte/s i adaptació al context urbà on es planteja.  Component innovador i diferencial de la solució proposada. |  | Màxim de 5 punts |

|  |  |  |
| --- | --- | --- |
| **Criteri 2. Impacte** | Valor\* |  |
| Qualitat i abast dels impactes plantejats a curt i llarg termini, dels indicadors associats i del potencial d’explotació dels resultats del projecte.  Potencial d’explotació dels resultats del projecte i de l’escalabilitat i replicabilitat de la solució proposada.  Robustesa de les tecnologies a utilitzar (p. ex. per garantir un baix nivell d’error). |  | Màxim de 5 punts |

|  |  |  |
| --- | --- | --- |
| **Criteri 3. Implementació** | Valor\* |  |
| Consistència del pla de treball proposat amb els objectius i resultats plantejats.  Expertesa de la persona/entitat proposant en relació amb la solució proposada.  Compliment de la normativa de protecció de dades o procediments previstos per fer-ho.  Validesa de les activitats proposades per demostrar la capacitat de la solució per a assolir el seu objectiu. |  | Màxim de 5 punts |

Seran seleccionats per a la següent fase un màxim de 10 projectes que seran ordenats de major a menor puntuació, tal i com s’indica a l’apartat 6.2. de les presents bases.

**FASE 2: Selecció de propostes**

La valoració de cada proposta de la Fase 2 s’efectuarà segons els criteris d’avaluació següents:

|  |  |  |
| --- | --- | --- |
| **Criteri 1. Excel·lència del projecte** | Valor\* |  |
| **Subcriteri** | | |
| 1. Claredat i rellevància dels objectius i resultats del projecte. |  | Màxim de 5 punts |
| 1. Maduresa i viabilitat de la solució proposada.  Credibilitat de la metodologia proposada i dels pilots/demostradors requerits. |  | Màxim de 5 punts |
| 1. Adhesió d'entitats usuàries representatives que en confirmin la validesa i l’interès de la solució proposada. |  | Màxim de 5 punts |
| 1. Component innovador i diferencial de la solució proposada. |  | Màxim de 5 punts |
| 1. Robustesa i fiabilitat (tecnològiques i socials) de les tecnologies a utilitzar en la solució proposada (p. ex. per garantir un baix nivell d’error). |  | Màxim de 5 punts |
|  | **Valoració 1**  *Puntuació mínima per Criteri: ≥ 3,1* | **Total Punts** |

|  |  |  |
| --- | --- | --- |
| **Criteri 2. Impacte del projecte** | Valor\* |  |
| **Subcriteris** | | |
| 1. Rellevància dels impactes potencials sobre el repte. Contribució i abast de la proposta en els impactes proposats. Inclusió d’altres impactes addicionals no associats al repte urbà que puguin tenir un retorn social positiu (p. ex. potencial d’inclusió, retorn social, impacte ambiental positiu, etc.). |  | Màxim de 5 punts |
| 1. Validesa dels indicadors proposats en relació als impactes identificats: - Quantitat i qualitat dels indicadors. - Existència de dades de base (quantitatives) per a la mesura dels impactes. - Procediment de verificació dels impactes potencials. - Contribució i abast de l’impacte de la proposta (valor a assolir per a cada indicador) al repte urbà i els àmbits d’actuació. |  | Màxim de 5 punts |
| 1. Potencial d’explotació dels resultats del projecte i de l’escalabilitat i replicabilitat de la solució proposada.   Demostració de la sostenibilitat econòmica (proposta model de negoci sostenible) del projecte en acabar la fase subvencionada. |  | Màxim de 5 punts |
| 1. Qualitat i coherència de les accions previstes per comunicar i difondre el projecte i els seus resultats. |  | Màxim de 5 punts |
| 1. Capacitat d'atracció i retenció de talent nacional i internacional vinculat a la mobilitat urbana. |  | Màxim de 5 punts |
| 1. Compliment de la normativa de protecció de dades vigent o procediments prevists per fer-ho. |  | Màxim de 5 punts |
|  | **Valoració 2**  *Puntuació mínima per Criteri: ≥ 3,1* | **Total Punts** |

|  |  |  |
| --- | --- | --- |
| **Criteri 3. Implementació del projecte** | Valor\* |  |
| **Subcriteris** | | |
| 1. Solidesa, coherència i alineació amb els objectius del projecte del pla de treball, activitats, recursos assignats, responsabilitats, procediments i pressupost. |  | Màxim de 5 punts |
| 1. Òrgans de gestió del projecte: Solidesa de l’estructura i dels procediments de gestió tècnica i administrativa previstos. |  | Màxim de 5 punts |
| 1. Qualificació professional del sol·licitant o els sol·licitants i encaix de les seves competències i experiència amb el projecte.   Perspectiva multidisciplinària tant de l’equip de treball com del planejament del projecte |  | Màxim de 5 punts |
| 1. Validesa de les activitats proposades per demostrar la capacitat de la solució per a assolir el seu objectiu. |  | Màxim de 5 punts |
| 1. Identificació, qualificació i quantificació dels riscos potencials del projecte, així com definició dels procediments o les mesures per a la seva mitigació. |  | Màxim de 5 punts |
| 1. Qualitat i coherència de les accions previstes per potenciar l’escalabilitat, replicabilitat i rendibilitat futura dels resultats del projecte. |  | Màxim de 5 punts |
|  | **Valoració 3**  *Puntuació mínima per Criteri: ≥ 3,1* | **Total punts** |

La valoració de cada criteri correspon a la nota mitjana dels seus subcriteris corresponents.

En cas d’empat, prevaldrà l’ordre de la següent priorització de criteris: Criteri 2. Impacte del projecte; Criteri 1. Excel·lència del projecte; Criteri 3. Implementació del projecte.

(\*) Valor mínim exigit per cada un dels tres criteris és de ≥ 3,1

(\*) El valor de cada subcriteri es puntua del 0 al 5 cada 0,5.

La correspondència de puntuacions és:

* **0 a 2 punts:** No assoleix el subcriteri;
* **2,1 a 3 punts**: assoleix el subcriteri de manera suficient;
* **3,1 a 4 punts:** assoleix bé el subcriteri;
* **4,1 a 4,5 punts:** assoleix molt bé el subcriteri
* **4,6 a 5 punts:** assoleix de manera excel·lent el subcriteri.

Les propostes guanyadores i, per tant, beneficiàries del premi, seran aquelles que obtinguin una puntuació més alta tenint en compte la valoració obtinguda segons el quadre anterior.

La puntuació total de cada projecte vindrà donada per la suma de les puntuacions mitjanes de cada criteri, doncs la puntuació màxima que podran obtenir les propostes presentades serà de 15 punts.

No es considerarà cap proposta que no hagi superat el llindar de 3,1 punts en cadascun dels tres criteris especificats (nota mitjana dels seus subcriteris corresponents).

La proposta guanyadora haurà d’obtenir, com a mínim, un 4 de puntuació mitjana global.

**9. CONCESSIÓ DEL PREMI**

**9.1. Procediment de concessió i resolució**

Admissió i valoració

Un cop presentada la documentació detallada a l’apartat 5.3, es comprovarà que s'ajusten als requisits definits en les presents bases reguladores. En cas que el sol·licitant no hagi aportat els documents indicats a la convocatòria, se'l podrà requerir per a que esmeni o complementi la documentació presentada.

El Comitè de Selecció valorarà les propostes presentades, d’acord amb els criteris indicats en la clàusula 7, i triarà la proposta guanyadora.

Resolució convocatòria, notificació i acceptació.

Es notificarà al participant que hagi presentat la proposta guanyadora i se li requerirà per a que en el termini de deus (10) dies hàbils, presenti la documentació que s’indica en la clàusula 8.2.

Una vegada presentada i analitzada la documentació, i cas de ser correcta, es resoldrà de forma definitiva la concessió del premi a favor de la proposta guanyadora, i es publicarà a la pàgina <https://www.tomorrowmobility.com>

La competència per a la resolució d'atorgament serà de Fira de Barcelona.

Acceptació

Les persones proposades com a guanyadores hauran de presentar el document d'acceptació del premi dins el termini de deu (10) dies hàbils a comptar des de l'endemà de la notificació de la proposta de concessió.

Pagament

La proposta guanyadora rebrà una subvenció de fins el 80% del cost previst del projecte, amb l’import econòmic màxim de 100.000,00€ per projecte. El finançament tan sols es podrà utilitzar per a les activitats relacionades amb el desenvolupament/implementació de la proposta i s’haurà de justificar d’acord amb l’establert en aquestes Bases.

A més, el/la guanyador/da es beneficiarà de:

1. Possibilitat d’establir relacions amb d’altres actors del ecosistema i grups d’interès que Fira de Barcelona pugui promoure en el marc de les obligacions del conveni de col·laboració

2. Possibilitat, en el seu cas, de fer ús d’un espai al recinte firal de Montjuic

3. Visibilitat local i internacional com a resultat de les activitats de comunicació, divulgació i promoció.

El pagament del premi es realitzarà del 100% com a lliurament de fons amb caràcter previ a la justificació (pagaments a compte o anticipats) per a dur a terme les actuacions inherents al premi.

Abans del pagament els/les beneficiaris/es hauran d’emplenar la fitxa corresponent d’alta de tercers amb les dades bancàries per a efectuar-se la transferència.

**9.2. Documentació addicional**

La sol·licitud de participació a la convocatòria haurà d’incloure, en tot cas, la següent documentació i/o informació:

 Declaració responsable de la persona que presenta la proposta indicant: nom i cognoms, adreça, NIF, telèfon i correu electrònic.

 Declaració responsable de trobar-se al corrent de les seves obligacions tributàries i amb la

Seguretat Social, o les que corresponguin d’acord amb la seva legislació nacional en cas d’empreses o entitats no espanyoles.

Les persones jurídiques guanyadores hauran d’acreditar fefaentment aquests punts.

 Dades relatives a la personalitat jurídica i la seva capacitat d'obrar, i la representació amb què actua la persona signant quan aquesta estigui inscrita en un registre públic

 Estatuts de la persona jurídica

 Inscripció de la persona jurídica al registre corresponent

 CIF de la persona jurídica

 Fotocòpia del DNI/NIF de la persona signant de la sol·licitud i documentació acreditativa de la representació, si no està inscrita en registre. No cal aportar aquesta documentació si la signatura electrònica acredita que la persona signant té poders suficients per actuar en nom de la persona representada.

**10. OBLIGACIONS DELS BENEFICIARIS**

Els/les beneficiaris/es de la subvenció estaran obligats/des a:

• Difondre que l'activitat ha estat finançada pel Projecte Barcelona Innova Lab Mobility fent constar en el material imprès o altres mitjans de difusió la frase corresponent conjuntament amb el logotip de les institucions impulsores del Projecte del que se'ls farà entrega en un arxiu digital.

• Realitzar l’activitat que fonamenta la concessió del premi.

• Justificar l’aplicació dels fons rebuts, així com la realització de l’activitat i el compliment de la finalitat que determina la concessió del premi.

• Comunicar qualsevol alteració significativa que es produeixi amb posterioritat a l’atorgament o, en el seu cas, la corresponent renúncia.

• Col·laborar en les actuacions de comprovació i informació que puguin ser d’interès per Fira de Barcelona.

• Disposar de la documentació comptable que pugui ser exigida a fi i efecte de garantir les facultats d’inspecció i control.

• Conservar els documents justificatius de l’aplicació dels fons rebuts, inclosos els documents electrònics, mentre puguin ser objecte de les actuacions de comprovació i control.

En qualsevol cas Fira de Barcelona quedarà exempta de la responsabilitat civil, mercantil, laboral o de qualsevol altra mena derivada de les actuacions a què quedin obligades les persones o entitats destinatàries del premi atorgat.

Els/les beneficiaris/es hauran d'haver començat la implementació de la proposta d’acord amb el calendari definit a la seva proposta, i en qualsevol cas, en el període màxim que es determini a la convocatòria a partir de l’atorgament del premi.

**11. JUSTIFICACIÓ, SEGUIMENT I CONTROL DELS PROJECTES**

Seguiment dels projectes i Comitè de Seguiment

Es constituirà un comitè de seguiment que vetllarà pel desplegament correcte de la solució guanyadora i avaluarà el grau de compliment dels objectius previstos.

La persona jurídica beneficiària enviarà els informes de seguiment que el comitè de seguiment li indiqui. L’informe de seguiment estarà format per:

 Una memòria d’actuació amb indicació de les activitats realitzades, així com de l’impacte generat

 Una memòria econòmica que inclourà una relació classificada de les despeses i una relació detallada i numerada d’altres ingressos o subvencions que hagin finançat l’activitat, amb indicació de l’import i la procedència d’aquest.

Memòria final

Per tal de justificar que s’ha dut a terme l’activitat que fonamenta el premi, la persona beneficiària es compromet a presentar, tres mesos després de l’acabament del projecte, un compte justificatiu final que constarà del següent:

 Una memòria d’actuació amb indicació de les activitats realitzades i els resultats obtinguts: impacte i indicadors.

 Una memòria econòmica que inclourà una relació classificada de les despeses i una relació d’ingressos i subvencions que hagin finançat el projecte.

A aquests efectes, la persona beneficiària haurà de presentar el compte justificatiu signat pel representant legal o per la persona signant de la sol·licitud del premi que haurà d’incloure el detall del cost de les activitats realitzades, i la seva justificació documental:

* + Compte justificatiu amb aportació d’informe d’auditor obligatori.

Aquest haurà de contenir la memòria d’actuació amb indicació de les activitats realitzades i els resultats obtinguts, la memòria econòmica justificativa del cost de les activitats realitzades i informe de l’auditoria.

**Reintegrament i renúncia**

Fira de Barcelona podrà exigir el reintegrament, total o parcial, de la subvenció en els següents supòsits:

 Per la manca de justificació o la justificació incompleta dels fons.

 Per l’incompliment de la finalitat del premi o de les altres condicions establertes en la present convocatòria.

 Per l’incompliment de les condicions imposades a les persones beneficiàries amb motiu de la concessió del premi

 Per resistència, excusa, obstrucció o negativa a les actuacions de comprovació i control.

En cas que els resultats obtinguts presentin disparitats sobre el projecte, es procedirà a verificar la veracitat dels impactes. Si a través d’aquesta verificació es resol que no s’han aconseguit els resultats previstos per assolir:

• En cas de desviacions superiors al 20%, caldrà comunicar-ho i justificar-ho per a la reformulació del projecte. Es considerarà la validesa dels arguments aportats per acceptar la desviació dels resultats aconseguits respecte als previstos.

En cas que no s’acceptin les justificacions, es farà un prorrateig percentual de l’import per retornar, calculat en funció del percentatge de desviació.

• En cas de desviacions superiors al 50%, fruit de negligència o falta de diligència deguda del beneficiari, es reclamarà la devolució del total de l’import.

Els/les beneficiaris/es podran renunciar voluntàriament a la subvenció. La renúncia ha de ser prèvia a l’inici de l’activitat finançada o al seu cobrament; altrament, la persona beneficiària ha de reintegrar les quantitats percebudes.

**12. LIMITACIÓ DE LA RESPONSABILITAT**

Fira de Barcelona es reserva el dret de rebutjar qualsevol proposta o de retirar un lloc a la convocatòria si un participant incompleix aquestes bases o en el supòsit d’un conflicte d’interès potencial. Fira de Barcelona no serà responsable ni reemborsarà els costos derivats de la presentació dels materials o la informació de conformitat amb la convocatòria, incloent-hi l’avaluació, la resposta, el seguiment, la negociació o qualsevol altre cost incorregut per complir els requisits de la convocatòria juntament amb la implementació de la proposta.

En presentar-se a la convocatòria, els participants:

* Responen de l’autoria i l’originalitat dels projectes presentats, així com dels drets d’autor i altres drets de propietat intel·lectual o industrial sobre qualsevol material, producte i/o programes d’ordinador o programari (ja sigui en format imprès o màquina).
* Garanteixen que no infringeixen cap dret de tercers, ja sigui de propietat industrial, intel·lectual o de qualsevol altre tipus.
* Reconeixen que són titulars, o cessionaris legítims, igualment de la plena titularitat dels suports de qualsevol classe, fins i tot, a tall d’exemple i sense limitació, de la documentació i qualssevol suports o materials de tipus analògic, magnètic i/o digital, en els quals es materialitzi i es fixi, totalment o parcialment, l’objecte del projecte.
* Garanteixen que són titulars dels drets de propietat intel·lectual i/o industrial relacionats amb les idees que sotmeten a aquesta convocatòria i de totes les creacions, bases de dades, eines, metodologies, processos, tecnologies, know-how, programari i productes en general.

Els resultats de les avaluacions de cada ronda són definitius i vinculants. Fira de Barcelona està exempta de qualsevol responsabilitat, sanció, reclamació o demanda en processos civils, mercantils, penals i administratius, incloent-hi les indemnitzacions de qualsevol tipus o naturalesa, així com de qualsevol despesa (incloent-hi expressament els honoraris d’advocats i procuradors).

La decisió dels membres del jurat durant l’avaluació és definitiva i Fira de Barcelona no entrarà en cap discussió sobre el resultat

**13. PROPIETAT INTEL·LECTUAL**

El titular o titulars dels projectes participants seran els titulars dels drets de propietat intel·lectual i industrial així com del *know-how* sobre la proposta presentada i sobre el seu desenvolupament (en endavant, els “Resultats”).

Els/les beneficiaris/es atorguen una llicència gratuïta sobre els “Resultats” a Fira de Barcelona. Aquesta llicència és únicament per al terme municipal de Barcelona, és transmissible per part de Fira de Barcelona a l’Ajuntament de Barcelona i/o els seus organismes dependents, i Mobile World Capital, té la mateixa durada que els drets de propietat industrial i intel·lectual o *know how* sobre “els Resultats”, pot ser subllicenciada i no té caràcter exclusiu, podent els beneficiaris continuar explotant aquests “Resultats” per si mateixos en el terme municipal de Barcelona.

Fira de Barcelona i els/les beneficiaris/es subscriuran en el moment oportú d’execució del projecte guanyador o en un moment posterior, un contracte de llicència detallat sobre els “Resultats” en favor de la primera que inclourà, com a mínim, el que preveu aquesta clàusula.

Aquest contracte detallat de llicència serà negociat de bona fe per totes les parts i tindrà en compte les inquietuds que li traslladin els beneficiaris per tal de protegir els “Resultats” i obtenir-ne un benefici econòmic.

Els/les beneficiaris/es hauran de garantir que no infringeixen drets de tercers i que, en cas de ser necessària la utilització de drets de propietat intel·lectual i industrial o del *know-how* de tercers, tenen els corresponents permisos i/o llicències per tal de poder donar compliment al que estableixen aquestes bases.

Els/les beneficiaris/es mantindran indemnes per qualsevol reclamació judicial o extrajudicial, a Fira de Barcelona, així com a qualsevol adjudicatari o contractista o entitat a qui Fira de Barcelona transfereixi o subllicenciï els drets establerts en aquestes bases.

Les persones participants eximeixen a Fira de Barcelona de qualsevol responsabilitat derivada dels continguts i de l’ús que facin dels projectes terceres persones.

En cas de comprovar-se que les persones premiades no són autores dels projectes originals, estaran obligades a reintegrar a Fira de Barcelona l’import de la dotació econòmica atorgada com a premi, sens perjudici de l’exigència de les responsabilitats que escaiguin. Per fer efectiu l’import a retornar, s’hi afegiran els interessos de demora corresponents.

**14. PROTECCIÓ DE DADES**

Fira de Barcelona tractarà les dades personals que es facilitin en el marc d’aquesta convocatòria, així com les seves actualitzacions, a l’empara del que disposa aquesta clàusula. Fira de Barcelona només comunicarà les dades quan sigui estrictament necessari. En qualsevol cas, les dades es tractaran amb un nivell de protecció d’acord amb les normes aplicables sobre protecció de dades i no se sotmetran a decisions automatitzades. En cas que es proporcionin dades de caràcter personal de terceres persones, es garanteix a Fira de Barcelona que se’ls ha informat, amb caràcter previ a la inclusió, del contingut d’aquesta clàusula i es respondrà personalment davant de Fira de Barcelona dels danys i perjudicis que es puguin derivar en cas de contravenció.

|  |  |
| --- | --- |
| Política de Privacitat i informació sobre Protecció de Dades Personals | |
| Responsable | FIRA INTERNACIONAL DE BARCELONA amb CIF Q-0873006-A i domicili a Barcelona, Av. Reina Mª Cristina s/n 08004. |
| Finalitat | Tractar les seves dades en relació a la seva participació al repte urbà de referencia. |
| Legitimació | Consentiment de l’Interessat |
| Destinataris | No es cediran dades a tercers. |
| Drets | Els participants podran exercir en tot moment, en els termes establerts en la legislació vigent, els seus drets d’accés, rectificació, supressió de dades, limitació del tractament o oposició, així com sol·licitar la portabilitat de les seves dades, dirigint-se per escrit a l’adreça Avinguda Reina Maria Cristina s/n 08004 de Barcelona, o a l’adreça electrònica lopd@firabarcelona.com, indicant clarament el dret que es vol exercir, acompanyat del document nacional d’identitat o document identificatiu similar que acrediti la identitat corresponent. |
| Informació addicional | Podeu consultar la informació addicional i detallada sobre Protecció de Dades a les Bases del Repte urbà de referencia publicades a https://www.tomorrowmobility.com |

**15. NUL·LITAT DE CLÀUSULES I CONSULTA I RESOLUCIÓ DE DUBTES**

Si qualsevol apartat d’aquestes bases es declara, totalment o parcialment, nul o ineficaç, aquesta nul·litat o ineficàcia afectarà únicament la disposició o part de disposició que sigui nul·la o ineficaç, i subsistiran en tot la resta de bases. Aquesta disposició o la part seva que es vegi afectada es considerarà no inclosa, llevat que, en cas de resultar essencial per a aquestes bases, les hauria d’afectar de manera integral. D’aquesta manera, qualsevol situació no resolta en aquestes bases es plantejarà directament amb Fira de Barcelona, com a organitzador d’aquest repte, que dictarà la solució a la incidència plantejada, que en tot moment serà vinculant sobre les bases establertes i es comunicarà per escrit al participant afectat.

Per fer consultes o resoldre qualsevol dubte relacionat amb l’objectiu de la convocatòria o amb la presentació de la participació, els interessats podran contactar amb Fira de Barcelona a través de l’adreça electrònica [bilm@firabarcelona.com](mailto:bilm@firabarcelona.com).

**16. LLEI APLICABLE I JURISDICCIÓ**

La llei aplicable a aquesta convocatòria és la llei espanyola.

En presentar una proposta, els participants accepten de manera irrevocable la jurisdicció dels jutjats de Barcelona per a qualsevol disputa o litigi que pugui sorgir en relació amb aquestes bases.

**17. IDIOMA DE LES PRESENTS BASES**

Les presents Bases podran consultar-se en tres idiomes, espanyol, català i anglès, si bé la versió en català prevaldrà sobre les altres davant de qualsevol controvèrsia.

1. El TRL, *technology readiness level* o nivell de maduresa tecnològica del projecte, és un concepte que es fa servir per mesurar l’estat de desenvolupament d’una tecnologia en el sentit ampli (dispositius, materials, components, programari, processos de treball, etcètera).

   Pots trobar més informació sobre TRL a: <https://ec.europa.eu/research/participants/data/ref/h2020/wp/2014_2015/annexes/h2020-wp1415-annex-g-trl_en.pdf> [↑](#footnote-ref-2)